text: Skibus med efterskoleelever forulykket 
  11 februar 2011 kl. 09.57
  En skibus med ca. 75 elever og voksne fra Rejsby Europæiske Efterskole i Skærbæk kørte i aftes galt ved Thorsby 120 kilometer syd for Sälen i Sverige, da de var på vej hjem fra skiferie i Idre Fjäll.
  Bussen kørte i grøften, da chaufføren ville trække ud til siden for at passere en modkørende lastbil.
  - Sneploven, som havde ryddet vejen, havde ryddet for langt ud i siden, så da chaufføren trækker ud, kører han i grøften. Heldigvis var der så meget sne, at bussen fik en "blød landing," siger forstander Brian Bastiansen til tv2.dk.
  
  Ingen kom noget til
  Alle efterskolens elever var af sted på skituren til Sverige. De kørte i to dobbeltdækkerbusser med cirka 75 elever i hver. Den anden bus kørte i nat hjem til Rejsby, mens eleverne i den forulykkede bus overnattede på et hotel i Sverige.
  Forstanderen understreger, at de har de svenske myndigheders ord for, at bussen ikke kørte for stærkt, da ulykke skete.
  